Αθήνα, 11Νοεμβρίου 2013

**ΔΕΛΤΙΟ ΤΥΠΟΥ ΠΙΣ**

**ΣΥΝΑΝΤΗΣΗ ΠΙΣ ΜΕ ΥΠΟΥΡΓΕΙΟ ΥΓΕΙΑΣ**

* **Ο Υπουργός Υγείας θα διαψεύδει τα περί απολύσεων 1.200 ιατρών από τον ΕΟΠΥΥ**
* **Άμεση προτεραιότητα η δημόσια υγεία στη χώρα**

Ο Πρόεδρος του Πανελληνίου Ιατρικού Συλλόγου, κος Μιχάλης Βλασταράκος και η Ταμίας του Συλλόγου, κα Βαρβάρα Ανεμοδουράμε τη συμμετοχή του Αντιπροέδρου της Ομοσπονδίας των Ιατρών του ΕΟΠΥΥ κου Ι. Χρονόπουλου, συναντήθηκαν εκτάκτως, σήμερα, Δευτέρα 11 Νοεμβρίου, με τον Υπουργό Υγείας κοΆδωνι Γεωργιάδη (στο πλαίσιο της προγραμματισμένης συνάντησης των εκπροσώπων του Συλλόγου με την Υφυπουργό Υγείας κας Ζ. Μακρή)και συζήτησαν το θέμα των ιατρών του ΕΟΠΥΥ.

Στην συνάντηση με τον κο Υπουργό Υγείας **ζητήθηκε από τον Πανελλήνιο Ιατρικό Σύλλογο να σταματήσει κάθε σκέψη, που κυοφορείται και στον Τύπο, για απολύσεις ιατρών του ΕΟΠΥΥ, διαφορετικά σύσσωμος ο ιατρικός κόσμος θα αντιδράσει με κάθε δυνατό τρόπο.**

Ο κος Υπουργός Υγείας ενημέρωσε τον Πανελλήνιο Ιατρικό Σύλλογο ότι θα προβεί σε σχετική δήλωση, εντός της ημέρας, η οποία **θα διαψεύδει την απόλυση 1.200 ιατρών του ΕΟΠΥΥ,** καθώς και ότι, **οποιοσδήποτε σχεδιασμός υπάρξει σχετικά με την πρωτοβάθμια φροντίδα υγείας, θα συζητηθεί με τον Πανελλήνιο Ιατρικό Σύλλογο και τα θεσμικά όργανα των ιατρών**.

Ο Πρόεδρος και η Ταμίας του Πανελληνίου Ιατρικού Συλλόγου ενημέρωσαν, στο πλαίσιο της προγραμματισμένης τους συνάντησης με την Υφυπουργό Υγείας κα Ζ. Μακρή, για τα προβλήματα που παρουσιάζονται στην δημόσια υγεία στη χώρα μας, τα οποία καθίστανται σε πολλές περιπτώσεις απειλητικά για τη ζωή:

* εξάρσεις πολυμυελίτιδος, φυματίωσης, λύσσας, πνευμονιοκοκκικές νόσοι, ελονοσία, ηπατίτιδα κλπ – νόσοι που επανεμφανίστηκαν ενώ είχαν εξαφανιστεί από την Ελλάδα
* η ανεπαρκής εμβολιαστική κάλυψη του πληθυσμού, η εγκατάλειψη της υγείας, ο υποσιτισμός – φαινόμενα που δημιουργούνται από τις κακές συνθήκες υγιεινής και συντελούν σε εξάρσεις των νοσημάτων αυτών με κίνδυνο επιδημιών
* η επικείμενη αιθαλομίχλη, λόγω της ατελούς καύσης από τη χρησιμοποίηση τζακιών, θερμαστρών καυσοξύλων, ξυλόσομπων κλπ.

Ο Πρόεδρος και η Ταμίας του Πανελληνίου Ιατρικού Συλλόγου σημείωσαν ότι η πολιτεία θα πρέπει να λάβει μέτρα τα οποία θα επιλύουν και όχι θα σκεπάζουν τα ζητήματα, όπως είναι η χορήγηση πετρελαίου θέρμανσης σε οικονομικότερες τιμές, καθώς και η θέρμανση ευαίσθητων ομάδων του πληθυσμού όπως είναι τα παιδιά στα σχολεία και οι ηλικιωμένοι συνάνθρωποί μας.

Επίσης, ανέφεραν ότι η ψυχική υγεία του πληθυσμού έχει επιβαρυνθεί λόγω της οικονομικής κρίσης - αύξηση της συχνότητας των αυτοκτονιών και των ψυχικών νοσημάτων συνολικά – με συνέπεια τη δημιουργία προβλημάτων στην ελληνική κοινωνία.

Η σωστή ενημέρωση του πληθυσμού και η συνέργια όλων των εμπλεκομένων φορέων καθίσταταιαπαραίτητη,σήμεραπαρά ποτέ, αλλά και η λήψη όλων των αναγκαίων μέτρων, προκειμένου, λόγω του επικείμενου χειμώνα, να μη θρηνήσουμε θύματα και να μην αντιμετωπίσουμε επιδημίες οι οποίες θα δημιουργήσουν καταστροφικά αποτελέσματα.

Η Υφυπουργός Υγείας δήλωσε ότι τα προβλήματα αυτά, τα οποία είναι πράγματι υπαρκτά, θα τα παρακολουθεί και θα αναλάβει όλες τις δράσεις, μαζί με τους αρμόδιους φορείς, υγειονομικούς και μη, προκειμένου να προστατευτεί η υγεία του ελληνικού λαού.

**ΑΠΟ ΤΟ ΓΡΑΦΕΙΟ ΤΥΠΟΥ ΤΟΥ Π.Ι.Σ.**